**Laikas žaisti!**

Jeigu jūsų šuo yra sveikas ir jaučiasi saugus, jis visada norės žaisti. Ir maži šuniukai, ir senyvi šunys greit įsitraukia į žaidimus – tokia yra šunų prigimtis. Tačiau jeigu šuo nežaidžia, tikėtina, jog kažkas negerai su jo sveikata ar savijauta...

Žaisdami šunys bėgioja, šokinėja, uostinėja ir tiria aplinką, bendrauja su gyvūnais ir žmonėmis. Kas jau kas, o bendravimas šuniui yra nepaprastai svarbus.

Kai šuo žaidžia su kitais šunimis, jis išmoksta ne tik suprasti gentainių kūno kalbą, bet ir pats įpranta tinkamai elgtis. Bendraudamas su žmogumi šuo mokosi naujų komandų, lavina savo protą, stiprėja fiziškai, grūdinasi ir, svarbiausia, įgyja naujos patirties – šuo ugdo savo socialinę elgseną.

Šunys mėgsta graužti, nes tokia jų prigimtis, todėl daugumai šunų patinka žaislai, kuriuos galima pakramtyti. Taip pat patinka suvytos standžios virvės, jas įsikandę, mielai galynėjasi su kitais šunimis arba šeimininku.

Net muilo burbulai, kuriuos šuo vaikosi pievelėje, yra ne tik puiki atrakcija, bet ir kūno bei proto mankšta.

Turbūt nėra šunų, kuriems nepatiktų kamuoliukai, nes juos reikia pamatyti, pasivyti, pagauti, atnešti, o už visa dar esi giriamas – na kam tai nepatiktų? Kamuoliuką smagu vaikytis, tuomet šuo atiduoda duoklę persekiojimo instinktui ir laukinei medžioklei. Medžiojant kamuoliuką lavėja šuns reakcija, stiprėja raumenys ir sąnariai, šuo tampa lankstesnis ir greitesnis. Yra žaidimų, kur šuo su mėgstamu kamuoliuku netgi žaidžia krepšinį!

O ką patiria žmogus, šuns šeimininkas? Žmogui tai puiki proga ne tik susidraugauti su savo augintiniu, bet ir ugdyti jo gebėjimus, mokyti drausmės, įvairių komandų ar triukų. Be to, tai šauni proga ir žmogui pasimankštinti, smagiai praleisti laiką gamtoje. Tik maža pastaba: atsakingas šeimininkas turi žinoti, jog žaidimo pradžią, pabaigą bei trukmę numato jis, o ne augintinis!

Gyvūnų prekių parduotuvėse dabar gausu išmaniųjų žaislų, su kuriais šuo gali žaisti ir paliktas vienas. Išmaniojo žaislo plyšeliuose įsprausti skanėstai taip gardžiai kvepia... Be to, šie žaislai lavina gyvūnų reakciją, protą, moko kantrybės, dėmesingumo.

Su kuo gyvūnas bežaistų, tegul žaislas teikia jam džiaugsmą, tačiau tebūnie labai saugus, atitinkamo dydžio, kad šuo neprarytų, nesusižalotų, pagamintas iš nekenksmingų medžiagų, patogus, lengvai nuplaunamas. Mėgstamiausias jo žaislas!

Daugiau apie žaidimus su šunimi: http://www.kinologija.lt/?p=1680